তিনি ‘কিং’ কোহলি।  পৃথিবীর সব দেশে, সব ধরনের ফর্ম্যাটে ঝড় তুলেছেন বাইশ গজে। এই মুহূর্তে শুধুমাত্র ভারতের নন, সারা পৃথিবীতে তাঁর জুড়ি মেলা ভার। আক্ষরিক অর্থেই যখন ‘বিরাট পর্ব’চলছে বিশ্ব ক্রিকেটে, তখনই তাঁর সম্পর্কে বিস্ফোরক মন্তব্য করলেন পাকিস্তানের প্রাক্তন ব্যাটিং তারকা মহম্মদ ইউসুফ। জানিয়ে দিলেন, ‘‘বিরাট নিঃসন্দেহে একজন খুব ভাল ব্যাটসম্যান। ওর খেলা দেখতেও আমি পছন্দ করি। কিন্তু আমি মনে করি না, সচিন, দ্রাবিড় বা লক্ষ্মণের সঙ্গে একই সারিতে ওকে রাখা যায় বলে।’’ 
কেন কোহলি সফল হয়েও সচিনদের সঙ্গে তুলনীয় নন, সে ব্যাপারে পাক তারকার ব্যাখ্যা,  ‘‘এখনকার ক্রিকেটের মান আগের সঙ্গে মেলে না। ’’ পাকিস্তানের একটি সংবাদমাধ্যমের কাছে তাঁর স্পষ্ট দাবি, তাঁদের সময়ে যে ধরনের বোলাররা ছিলেন, এখন আর সেই মানের বোলার নেই। তিনি বলেন, অস্ট্রেলিয়ায় এখন আর কোনও গ্লেন ম্যাকগ্রাথ বা শেন ওয়ার্ন নেই। ভারতেরও নেই অনিল কুম্বলে, জাভাগল শ্রীনাথের মতো বোলার। দক্ষিণ আফ্রিকা বা ওয়েস্ট ইন্ডিজের বোলিংও তখন অনেক ভাল ছিল বলে জানান তিনি।  শ্রীলঙ্কা মুথাইয়া মুরলীধরনের উপরে অনেক বেশি নির্ভরশীল ছিল বলেও জানান। 
পিচ নিয়েও মুখ খুলেছেন তিনি। ইউসুফ জানিয়েছেন, এখনকার পিচও অনেক বেশি ব্যাটিং সহায়ক।  তাঁদের সময়ে অস্ট্রেলিয়া, ইংল্যান্ড, ওয়েস্ট ইন্ডিজ, দক্ষিণ আফ্রিকা— বিভিন্ন দেশে ভিন্ন ভিন্ন পিচ পাওয়া যেত। কিন্তু এখন সবদেশেই পিচ প্রায় একই ধরনের। পাশাপাশি, খেলার নিয়মও অনেক বেশি ব্যাটসম্যানদের পক্ষে। এই সব কারণেই তিনি মনে করেন, সচিনরা যে সময়ে খেলতেন এখনকার খেলা তার থেকে অনেক বদলে গিয়েছে। 

এই বিষয়ে অন্যান্য খবর

ভারত-পাকিস্তান যুদ্ধের আবহেই আফ্রিদির মুখে হঠাৎ কোহলি প্রশংসা


ওয়াসিম আক্রম, ওয়াকার ইউনিস, শোয়েব আখতার বা সাকলিন মুস্তাকের মতো বোলারদের বিরুদ্ধে সচিনের সচিন, দ্রাবিড়দের সাফল্য মনে করিয়ে ইউসুফ বলেন, এখন সময় বদলে গিয়েছে। তবে বিরাটের ব্যাটিং নিয়ে উচ্ছ্বাস গোপন করেননি তিনি। জানিয়ে দিয়েছেন, ‘‘আমি বলছি না বিরাট বড় মাপের খেলোয়াড় নয়। নিশ্চয়ই ও তাই। কিন্তু সময়টাই বদলে গিয়েছে।’’
বিরাটদের সময়ের সঙ্গে সচিনদের আমলের তুলনার পাশাপাশি তাঁদের সময়ের ভারত-পাক ম্যাচের লড়াই নিয়ে স্মৃতি রোমন্থন করেন তিনি। বলেন, ‘‘হ্যাঁ, তখন মাঠে দারুণ লড়াই হতো। কিন্তু খেলার শেষে আবার আমরা বন্ধু হয়ে যেতাম। মাঠের লড়াই মাঠেই রেখে আসতাম।’’ 
প্রসঙ্গত, পাকিস্তানের এই প্রাক্তন ব্যাটসম্যান দু’ধরনের ক্রিকেটে সমান দাপট দেখিয়ে ৩৯টি শতরান, ৯৭ অর্ধশতরান-সহ ১৭ হাজারের বেশি রান করেছেন।